हमलावरों ने धोबी-घाट, डिस्पेंसरी और होटलों के बीच जगह चुनी, जहां ठहरे वहां से 500 मीटर दूर हत्या की
Uttar Pradesh Mafia Atiq Ahmed Ashraf Ahmed Murder Case Investigation. बीचों-बीच माफिया अतीक और उसके छोटे भाई अशरफ को गोलियों से मौत के घाट उतार दिया गया। कुल 18 राउंड गोलियां चलीं, जिनमें से 8 गोली अतीक को लगी थी।
3 रास्ते... पहला: प्रयागराज जंक्शन की तरफ जाती कॉल्विन रोड।
दूसरा: अस्पताल में बने रैन-बसेरे और धोबी-घाट वाली गली।
तीसरा: कॉल्विन अस्पताल में बनी डिस्पेंसरी को जाता पाथ-वे।
इन्हीं 3 रास्तों के बीचों-बीच माफिया अतीक और उसके छोटे भाई अशरफ को गोलियों से मौत के घाट उतार दिया गया। कुल 18 राउंड गोलियां चलीं, जिनमें से 8 गोली अतीक को लगी थी।
आखिर, क्यों शूटर्स ने इतनी बड़ी वारदात को अंजाम देने के लिए पूरे प्रयागराज में यहीं स्पॉट चुना? कैसे आसानी से पुलिस का घेरा तोड़कर ये घटना हुई? ऐसे तमाम सवालों का जवाब जानने दैनिक भास्कर की टीम कॉल्विन अस्पताल के उस हिस्से तक पहुंची।
सबसे पहले उन रास्तों पर चलते हैं, जो मर्डर प्वॉइंट तक जाते हैं...
15 अप्रैल की रात 10:30 बजे जब अतीक-अशरफ को मारा गया। उस वक्त वहां पर 50 से ज्यादा लोग मौजूद थे। दरअसल, जिस स्पॉट पर ये घटना हुई वहां से निकलने वाले 3 मुख्य रास्तों पर सुबह 6 बजे से राज 11 बजे तक लोगों की आवाजाही बनी रहती है।
1. मर्डर स्पॉट से दाहिनी तरफ जाने पर रैन-बसेरा और धोबी-घाट पड़ता है। रैन-बसेरे में मरीजों के तीमारदार रहते हैं। ये जगह लोगों के लिए 24 घंटे खुली रहती है। इसके 20 कदम आगे बढ़ते ही आपको धोबी-घाट मिलेगा। यहां अस्पताल में मरीजों के यूज किए गए कपड़े और बेड शीट धोई जाती है। यहां भी देर रात तक लोगों की हलचल बनी रहती है।
2. मर्डर स्पॉट के ठीक सामने मेन गेट है। इसी रास्ते से पुलिस अतीक-अशरफ को लेकर मेडिकल कराने अस्पताल पहुंची थी, जब उन्हें मार डाला गया। ये हिस्सा रात 12 बजे तक बिजी रहता है। क्योंकि गेट के ठीक सामने लाइन से छोटे-छोटे लाउंज (होटल) बने हुए हैं। यहां ज्यादातर संगम स्नान करने वाले श्रद्धालु और टूरिस्ट आते-जाते रहते हैं।
3. मर्डर स्पॉट के सबसे करीब और लेफ्ट साइड में कॉल्विन हॉस्पिटल का रैंप है। यहीं से मरीजों को इमरजेंसी वार्ड तक ले जाया जाता है। इस जगह से अंदर जाने पर सबसे पहले अस्पताल की डिस्पेंसरी पड़ती है। जहां ज्यादातर दवाइयां लेने वालों की भीड़ रहती है।
इन तीनों ही जगह पर कोई भी शख्स आराम से बगैर किसी रोक-टोक आ-जा सकता है। ऐसे में शूटर्स के लिए अपना टारगेट सेट करने का इससे बेहतर प्वॉइंट कोई और नहीं हो सकता था।
जिस जगह गोलियां चलीं, वहां सिर्फ 2 CCTV कैमरे थे
अस्पताल के शौचालय की देखरेख करने वाले अब्दुल राशिद ने बताया, "जब पुलिस अतीक-अशरफ को यहां लेकर आई उससे पहले ही यहां 20-25 मीडिया वाले मौजूद थे। भीड़ बढ़ने के कारण हमने शौचालय का चैनल भी बंद कर दिया था। पुलिस की जीप बाहर आकर रुकी और दोनों को उतारा गया। उस वक्त अतीक और अशरफ एक ही चेन में बंधे थे। वो मुश्किल से गेट से 3-4 कदम अंदर आए होंगे कि मीडिया वालों ने उन्हें घेर लिया। उस वक्त भीड़ इतनी थी कि कोई भी कहीं से आकर गोली मार सकता था।"
अब्दुल के मुताबिक, जब पुलिस को ये पता था कि अस्पताल में भीड़ होगी। तब रोज-रोज दोनों को यहां लाकर मेडिकल कराने की जरूरत नहीं थी। अगर जरूरी भी था तो यहां पहले से ही कड़ी सुरक्षा का इंतजाम करवाना था। जिस जगह गोलियां चलीं वहां सिर्फ 2 ही CCTV कैमरे थे। ये कैमरे भी अक्सर रिपेयर करवाए जाते हैं। पता नहीं उस दिन ये काम कर भी रहे थे या नहीं?
अब्दुल से बात करने के बाद हमने अस्पताल प्रशासन से कैमरों के बारे में पूछना चाहा। लेकिन परिसर बंद होने के कारण इसकी जानकारी नहीं मिल पाई।
मर्डर प्वॉइंट से हमलावरों का होटल महज 500 मीटर की दूरी पर
29 अप्रैल 2023 को SIT की टीम उस होटल में पहुंची जहां तीनों हमलावर रुके हुए थे। होटल का नाम था- STAY INN. ये होटल अतीक और अशरफ के मर्डर स्पॉट से महज 500 मीटर की दूरी पर है। यानी कि यहां से कॉल्विन अस्पताल जाने के लिए पैदल 5 मिनट लगेंगे और ई-रिक्शा से जाने पर 2 से 3 मिनट। ऐसे में ये एरिया अतीक की रेकी के लिहाज से हमलावरों के लिए सबसे मुफीद था।
पुलिस रिमांड खत्म होने से पहले आरोपी लवलेश तिवारी ने SIT को पूछताछ में बताया था कि वो सनी और अरुण के साथ जिस होटल में रुका था, वहां का कमरा किसी और ने बुक कराया था। ये चौथा शख्स कौन था? इसे देखते हुए SIT कॉल्विन रोड पर बने दूसरे होटलों की भी जांच कर रही है। जिससे यह पता चल सके कि क्या होटल के आसपास चौथा संदिग्ध व्यक्ति भी रुका हुआ था? जो इन्हें गाइड कर रहा हो।
यहां होटल लेना कितना आसान है, ये जानने के लिए हम कॉल्विन रोड पर बने होटलों में गए और वहां के स्टाफ से बात की। इस रोड पर सबसे पहले होटल अंबर पड़ता है। यहां कोई भी शख्स वैलिड ID प्रूफ देकर रूम ले सकता है।
होटल के मैनेजर सुनील कहते हैं, "पहले इस रास्ते का नाम काटजू रोड हुआ करता था। लेकिन कॉल्विन हॉस्पिटल की वजह से नाम कॉल्विन रोड पड़ गया। ये रास्ता प्रयागराज जंक्शन से सटा हुआ है। ऐसे में यहां करीब 50 से ज्यादा छोटे-बड़े होटल हैं। इनमें 60% छोटे लॉज हैं। जहां हर रोज सैकड़ों की संख्या में मुसाफिर ठहरते हैं। यहां आधार कार्ड और पहचान पत्र देकर ही कमरा दिया जाता है। कुछ होटलों में प्री-बुकिंग पर रूम दिए जाते हैं। इस केस में होटल वालों को सिर्फ बुकिंग आईडी बतानी पड़ती है।”
सीन रिक्रिएशन रिपोर्ट में सामने आई पुलिस की लापरवाही
23 अप्रैल यानी रविवार की दोपहर जांच टीम की सीन रिक्रिएशन रिपोर्ट सामने आई। इसमें बड़ा खुलासा हुआ। रिपोर्ट में बताया गया कि अतीक-अशरफ की कस्टडी रिमांड में जिन मानकों का पालन किया जाना था, वह नहीं किया गया। इसलिए हमलावरों ने आसानी से पुलिस के सुरक्षा घेरे को तोड़ते हुए दोनों माफिया भाइयों का मर्डर कर दिया।
ये रिपोर्ट अतीक के मर्डर के लिहाज से बेहद सटीक थी क्योंकि इसके बनाने से पहले फोरेंसिक टीम ने घटना वाले दिन कुल 28 स्पॉट चिह्नित किए थे। बाकायदा उसकी नंबरिंग की गई थी। इसी के आधार पर सीन रिक्रिएशन के दिन 28 स्पॉट बनाए गए थे। इसमें वीडियो फुटेज, तस्वीरों के जरिए जांच टीम ने सबूत इकट्ठा किए थे।
सीन रिक्रिएशन की फाइंडिंग में पता चला है कि अतीक-अशरफ की सुरक्षा में पुलिस ने अपेक्षित सक्रियता नहीं बरती। इसलिए शूटर आसानी से दोनों तक पहुंच गए। फिलहाल, SIT इस पूरे मामले में गहनता से जांच कर रही है। अगर पुलिसकर्मियों की लापरवाही सामने आती है तो उनके खिलाफ सख्त विभागीय कार्रवाई भी हो सकती है।
यहां रुकते हैं। अब तक आपने माफिया भइयों की हत्या के दौरान बरती गईं लापरवाहियों को जाना। आगे आपको दिन के हिसाब से हमलावरों के प्लान पर ले चलते हैं... 
13 अप्रैल 2023: तीनों हमलावर प्रयागराज पहुंचे और रेलवे स्टेशन से महज 200 मीटर की दूरी पर होटल STAY INN.में ठहरे। तीनों ने पुलिस को पूछताछ में बताया कि उनका मकसद अतीक और अशरफ को मारकर क्राइम की दुनिया में बड़ा नाम कमाना है। प्रयागराज आने से पहले ही तीनों ने हत्या की प्लानिंग कर ली थी। बस सही समय का इंतजार कर रहे थे।
14 अप्रैल 2023: हमलावरों ने इस दिन ठीक से रेकी की। अतीक और अशरफ को रोज अस्पताल लाया जाता है। उन्हें लाने वाली पुलिस की गाड़ी कहां रुकती है। दोनों को कैसे अंदर ले जाया जाता है। कितने सुरक्षाकर्मी मौजूद रहते हैं। ये सब कुछ हमलावरों ने ठीक से समझा।
15 अप्रैल 2023: धूमनगंज थाने से पूछताछ के बाद अतीक और अशरफ को रात 8 बजे के करीब कसारी-मसारी के जंगल ले जाया गया। फिर वहां से रात 10 बजे दोनों को रूटीन मेडिकल चेकअप के लिए कॉल्विन अस्पताल लाया गया। यहीं पर पहले से घात लगाकर बैठे तीनों हमलावरों ने अतीक-अशरफ की हत्या कर दी।
अतीक का पैसों वाला लिफाफा…मैंने भिखारी को दे दिया
3000 स्क्वायर मीटर में फैली विशाल कोठी। मेन गेट से लेकर अंदर की दलान तक 8 सिक्योरिटी गार्ड और सबसे किनारे शेड में खड़ी 12 लग्जरी गाड़ियां। सब कुछ आज भी जस का तस आंखों में बसा हुआ है। वो शाम मुझे आज भी याद है...अतीक की फोटो खींचकर मैं लौट रहा था। तभी एक भारी आवाज ने मुझे रोक लिया- यादव जी रुको...
पलटा, तो मेरे पीछे अतीक खड़ा था। वह मेरे करीब आया और शर्ट की जेब में एक सफेद लिफाफा रख दिया। मैंने मना किया। कहा, ''इस काम के लिए मुझे अच्छी सैलरी मिल रही है। इस लिफाफे की कोई जरूरत नहीं है।" अतीक नहीं माना। उसने मुझसे कहा- तुम छोटे भाई जैसे हो...प्यार से दे रहा हूं। रख लो। उस सफेद लिफाफे का काला बोझ मुझसे सहा नहीं गया। नजदीक ही एक मस्जिद थी। वहां एक भिखारी बैठा था, उसे मैंने वो लिफाफा पकड़ाया और वहां से घर लौट आया। पढ़ें पूरी खबर...
2200 रुपए वाले एग्जीक्यूटिव कमरे में रुके, ID नहीं दी; किसी चौथे ने बुक किया था रूम
15 अप्रैल को माफिया अतीक अहमद और उसके भाई अशरफ की हत्या के बाद SIT तीनों शूटर्स से पूछताछ कर रही है। हत्या करने से पहले शूटर्स की एक्टिविटी क्या रही? वह प्रयागराज कब आए, कहां ठहरे? हत्याकांड वाले दिन क्या कर रहे थे? ऐसे कई सवालों के जवाब तलाशे जा रहे हैं। 20 अप्रैल को शूटरों से 8 घंटे तक पूछताछ हुई। इस दौरान उन्होंने बताया कि वे प्रयागराज जंक्शन के प्लेटफॉर्म नंबर 1 के पास एक होटल में रुके थे।
शूटरों से मिली लोकेशन के आधार पर SIT शनिवार दोपहर होटल 'स्टे इन' पहुंची। जांच अधिकारियों के जाने के बाद हम भी वहां पहुंचे। पढ़ें पूरी खबर...
बिना बुलाए पहुंचा था माफिया, चीफ गेस्ट बना; फोटो छपी तब प्रिंसिपल को पता चला
प्रयागराज के सेंट जोसेफ स्कूल में माफिया अतीक के सभी बेटों ने पढ़ाई की। स्कूल की कैंटीन से लेकर प्ले-ग्राउंड तक उनके रौब के कई किस्से फैले हुए हैं। खुद अतीक 20 साल पहले यहां बिना बुलाए चीफ गेस्ट बनकर पहुंचा था। बच्चों को इनाम दिए थे और कॉलेज प्रशासन को इसकी खबर दूसरे दिन लगी।
ये वही स्कूल है, जहां के पासआउट 4 स्टूडेंट्स सुप्रीम कोर्ट के जज और 16 हाईकोर्ट के जज रह चुके हैं। एक्स एयरचीफ मार्शल अनिल कुमार ब्राउन और देश के जाने-माने वकील प्रशांत भूषण तक ने यहां से पढ़ाई की। पूरी खबर पढ़ें...
गाड़ी तेज चली तो माफिया बोला- डायबिटीज का मरीज हूं... धीरे चलाओ
उमेश पाल हत्याकांड के आरोपी माफिया अतीक अहमद को मंगलवार को कोर्ट में पेश किया गया। गुजरात की साबरमती जेल से प्रयागराज की नैनी जेल के 1300 किलोमीटर के सफर को पूरा करने में 23 घंटे 45 मिनट लगे। ये सफर आसान नहीं था। खासकर उस ड्राइवर के लिए, जो अतीक की गाड़ी चला रहा था। मीडिया की गाड़ियां लगातार ओवरटेक कर रही थीं। कैमरे का फोकस सीधे ड्राइवर पर था। शिवपुरी में अचानक सामने आई गाय ने ड्राइवर का हलक सुखा दिया। इन सभी सवालों के जवाब जानने के लिए हमने ड्राइवर परशुराम से फोन पर बात की। पढ़ें पूरी खबर...